Komisjoni määrus (EÜ) nr 1410/2003,

7. august 2003,

millega muudetakse määrust (EÜ) nr 1622/2000, milles sätestatakse veinituru ühist korraldust käsitleva määruse (EÜ) nr 1493/1999 üksikasjalikud rakenduseeskirjad ning kehtestatakse ühenduse eeskiri veinivalmistustavade ja -menetluste kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, [1] viimati muudetud määrusega (EÜ) nr 806/2003, [2] eriti selle artiklit 46,

ning arvestades järgmist:

(1) Komisjoni 24. juuli 2000. aasta määrusega (EÜ) nr 1622/2000, milles sätestatakse veinituru ühist korraldust käsitleva nõukogu määruse (EÜ) nr 1493/1999 üksikasjalikud rakenduseeskirjad ning kehtestatakse ühenduse eeskiri veinivalmistustavade ja -menetluste kohta, [3] viimati muudetud määrusega (EÜ) nr 2244/2002, [4] sätestatakse piirangud määrusega (EÜ) nr 1493/1999 lubatud ainete kasutamise teatavatele tingimustele. Pidades silmas veini valmistamise ja katsetamise meetodite arengut, tuleks muuta määruse (EÜ) nr 1622/2000 IV lisas sätestatud askorbiinhappe ning selliste toitesoolade nagu diammooniumfosfaadi või ammooniumsulfaadi sisalduse piirnorme.

(2) Määruse (EÜ) nr 1493/1999 artikli 46 lõikes 2 on sätestatud veinivalmistustavades kasutatavate ainete puhtus- ja identifitseerimisnõuete vastuvõtmine. Paljude niisuguste ainete nõuded on juba sätestatud komisjoni 2. detsembri 1996. aasta direktiivis 96/77/EÜ, millega nähakse ette toiduainetes kasutatavate lisaainete (välja arvatud värv- ja magusainete) puhtuse erikriteeriumid, [5] viimati muudetud direktiiviga 2002/82/EÜ, [6] millega on polüvinüülpolüpürrolidoonile sätestatud kriteeriumid, mis on rangemad kui määruse (EÜ) nr 1622/2000 V lisa nõuded ja puhtuskriteeriumid. Sellega seoses tuleks horisontaalõigusakte, milles on sätestatud toidulisandite puhtuskriteeriumid, kohaldada veinisektori suhtes ja tunnistada V lisa kehtetuks.

(3) Määruse (EÜ) nr 1622/2000 artiklis 8 sätestatud viinamarjakasvatusvööndi A viinamarjakasvatuspiirkondade loendis sisalduv piirkonna ametlik nimi "Rheinpfalz" on muudetud nimeks "Pfalz". Selles artiklis tuleks kasutada piirkonna uut nimetust.

(4) Itaalia mpv-kvaliteetveinides, millel on õigus päritolunimetusele Colli orientali del Friuli märkusega "Picolit", on jääksuhkrusisaldus üle 5 grammi liitri kohta ning nende heade kvaliteeditingimuste säilitamiseks on nõutav vääveldioksiidisisaldus üle 260 mg/l, kuid alla 300 mg/l. Seetõttu tuleks lisada need veinid XII lisa loetellu.

(5) Eespool nimetatud mpv-kvaliteetveinid Colli orientali del Friuli märkusega "Picolit" on valmistatud erimeetodeid kasutades, nende üldalkoholisisaldus on üle 13 mahuprotsendi ning lenduvate hapete sisaldus tavaliselt kõrgem määruse (EÜ) nr 1493/1999 V lisa B osas sätestatud piirnormidest, kuid alla 25 milliekvivalendi liitri kohta. Seetõttu tuleks need veinid lisada XIII lisa loetellu.

(6) Määruses (EÜ) nr 1622/2000 on sätestatud, et tavalised analüüsimeetodid, mida on kirjeldatud komisjoni 17. septembri 1990. aasta määruses (EMÜ) nr 2676/90, millega nähakse ette ühenduse veinianalüüsi meetodid, [7] viimati muudetud määrusega (EÜ) nr 440/2003, [8] tunnistatakse alates 1. augustist 2003 kehtetuks. Osale nendest tavalistest analüüsimeetoditest antakse tehniline ja teaduslik hinnang ning uuritakse nende õigsust ja täpsust, pidades silmas nende tunnistamist standardmeetoditeks. Kuna seda tööd ei ole veel lõpetatud, tuleks määruse (EMÜ) nr 2676/1990 teatavate sätete kehtetuks tunnistamine kaheks aastaks edasi lükata kuni käimasolevate uuringute lõplike tulemuste selgumiseni.

(7) Käesoleva määrusega ettenähtud meetmed on kooskõlas veinituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1622/2000 muudetakse järgmiselt.

1. Artikkel 6 asendatakse järgmisega:

"Artikkel 6

Määruse (EÜ) nr 1493/1999 artikli 46 lõike 2 punktis c osutatud veinivalmistamistavades kasutatavate ainete puhtus- ja identifitseerimisnõuded on sätestatud direktiivis 96/77/EÜ. Vajaduse korral lisatakse neile puhtusnõuetele käesolevas määruses ettenähtud erinõuded."

2. Artikli 8 eelviimases taandes asendatakse nimi "Rheinpfalz" nimega "Pfalz".

3. Artikli 44 lõikes 2 asendatakse kuupäev "1. august 2003" kuupäevaga "1. august 2005".

4. IV lisa asendatakse käesoleva määruse lisaga.

5. V lisa tunnistatakse kehtetuks.

6. XII lisa punktis a lisatakse teise taande järele järgmine taane:

"— mpv-kvaliteetveinid, millel on õigus kanda päritolunimetust Colli orientali del Friuli – Picolit,"

7. XIII lisa punktis c lisatakse teise taande järele järgmine taane:

"— mpv-kvaliteetveinid Colli orientali del Friuli märkusega "Picolit".,".

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas.

Seda kohaldatakse alates 1. augustist 2003.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. august 2003

Komisjoni nimel

komisjoni liige

Franz Fischler

[1] EÜT L 179, 14.7.1999, lk 1.

[2] ELT L 122, 16.5.2003, lk 1.

[3] EÜT L 194, 31.7.2000, lk 1.

[4] EÜT L 341, 17.12.2002, lk 27.

[5] EÜT L 339, 30.12.1996, lk 1.

[6] EÜT L 292, 28.10.2002, lk 1.

[7] EÜT L 272, 30.10.1990, lk 1.

[8] ELT L 66, 11.3.2003, lk 15.

--------------------------------------------------

LISA

“IV LISA

Teatavate ainete kasutamise piirangud

(Käesoleva määruse artikkel 5)

Määruse (EÜ) nr 1493/1999 IV lisas osutatud ainete kasutamise piirnormid vastavalt sealsamas sätestatud tingimustele on järgmised.

Aine | Kasutamine värskete viinamarjade, viinamarjavirde, kääriva viinamarjavirde, kuivatatud viinamarjadest saadud kääriva viinamarjavirde, kontsentreeritud viinamarjavirde ja kääriva toorveini puhul | Kasutamine otsetarbimiseks ettenähtud kääriva viinamarjavirde, lauaveini valmistamiseks sobiva veini, lauaveini, vahuveini, gaseeritud vahuveini, poolvahuveini, gaseeritud poolvahuveini, liköörveini ja mpv-kvaliteetveinide puhul |

Pärmiseenepreparaadid | 40 g/hl | 40 g/hl |

Süsinikdioksiid | | maksimumsisaldus töödeldud veinis: 2 g/l |

L-askorbiinhape | | 250 mg/l; maksimumsisaldus töödeldud veinis ei tohi olla üle 250 mg/l |

Sidrunhape | | maksimumsisaldus töödeldud veinis: 1 g/l |

Metaviinhape | | 100 mg/l |

Vasksulfaat | | 1 g/hl tingimusel, et töödeldud toote vasesisaldus ei ületa 1 mg/l |

Veinivalmistuses kasutatav süsi | 100 g tühimassi 1 hl kohta | 100 g tühimassi 1 hl kohta |

Toitesoolad: diammooniumfosfaat või ammooniumsulfaat | 1 g/l (soolas väljendatuna) | vahuveini valmistamisel 0,3 g/l (soolas väljendatuna) |

Ammooniumsulfit või ammooniumbisulfit | 0,2 g/l (soolas väljendatuna) | |

Kasvustimulaatorid: tiamiin tiamiinhüdrokloriidina | 0,6 mg/l (tiamiinina väljendatuna) | vahuveini valmistamisel 0,6 mg/l (soolas väljendatuna) |

Polüvinüülpolüpürrolidoon | 80 g/hl | 80 g/hl |

Kaltsiumtartraat | | 200 g/hl |

Kaltsiumfütaat | | 8 g/hl |

Lüsosüüm | 500 mg/l | 500 mg/l |

--------------------------------------------------